Up-435/04
Natisni
Opravilna št.:
Up-435/04
Datum odločitve:
14. 10. 2004
ECLI:
ECLI:SI:USRS:2004:Up.435.04
Akt:
Ustavna pritožba A. A. zoper sklep Višjega sodišča v Ljubljani št. II Cp 218/2002 z dne 12. 2. 2003
Izrek:
Ustavna pritožba A. A. zoper sklep Višjega sodišča v Ljubljani št. II Cp 218/2002 z dne 12. 2. 2003 se zavrže.
Evidenčni stavek:
Pritožnica v postopku, v katerem je bil izdan izpodbijani sklep Višjega sodišča, s katerim je razveljavilo sodbo sodišča prve stopnje in zadevo vrnilo v novo sojenje, ni nastopala kot stranka, Ustavno sodišče pa se ni ukvarjalo z vprašanjem, ali se učinek izpodbijane sodne odločbe nanjo neposredno razteza.
Zadeva je namreč še predmet odločanja v sodnem postopku, zato v skladu z 51. členom ZUstS ustavna pritožba ni dopustna že iz tega razloga, saj ni izpolnjena predpostavka izčrpanosti pravnih sredstev.
Geslo:
1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.

1.4.52.4 - Ustavno sodstvo - Postopek - Procesne predpostavke v postopku ustavne pritožbe - Izčrpanje pravnih sredstev .
Pravna podlaga:
Člen 55.1.2, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
21. 6. 2004
Vrsta odločitve:
sklep
Vrsta rešitve:
zavrženje
Dokument:
US23959
Up-435/04-6
14. 10. 2004
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata dne 28. septembra 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper sklep Višjega sodišča v Ljubljani št. II Cp 218/2002 z dne 12. 2. 2003 se zavrže.
Obrazložitev
A.
1. Višje sodišče je v sporu zaradi ukinitve služnosti z izpodbijanim sklepom razveljavilo sodbo sodišča prve stopnje in mu zadevo vrnilo v novo sojenje.
2. Pritožnica v ustavni pritožbi zatrjuje kršitev 22. in 25. člena Ustave. Navaja, da je sodišče v postopku, v katerem ni sodelovala in za katerega je izvedela po naključju, odločalo o njeni lastninski pravici, ne da bi ji bila dana kakršnakoli možnost varstva njenih pravic v postopku pred sodiščem ali kakršnakoli možnost pritožbe ali drugega pravnega sredstva zoper izpodbijani sklep.
B.
3. Po določbi 50. člena Zakona o Ustavnem sodišču (v nadaljevanju ZUstS) lahko vsakdo ob pogojih, ki jih določa ta zakon, vloži pri Ustavnem sodišču ustavno pritožbo, če meni, da mu je bila s posamičnim aktom državnega organa, organa lokalne skupnosti ali nosilca javnih pooblastil kršena njegova človekova pravica ali temeljna svoboščina. To pa
predpostavlja, da gre za osebo, ki je bila stranka v sodnem postopku, v katerem je bila ta odločba izdana oziroma za osebo, na katero se učinek sodne odločbe neposredno razteza.
4. Pritožnica v postopku, v katerem je bila izdana izpodbijana sodna odločba, ni nastopala kot stranka, Ustavno sodišče pa se ni ukvarjalo z vprašanjem, ali se učinek izpodbijane sodne odločbe nanjo neposredno razteza. Pritožnica namreč vlaga ustavno pritožbo zoper sklep Višjega sodišča, s katerim je razveljavilo sodbo sodišča prve stopnje in zadevo vrnilo v novo sojenje, v katerem bo sodišče ponovno odločilo o utemeljenosti tožbenega zahtevka. Zadeva je torej še predmet odločanja v sodnem postopku, zato v skladu z 51. členom ZUstS ustavna pritožba ni dopustna že iz tega razloga, saj ni izpolnjena predpostavka izčrpanosti pravnih sredstev.
5. Glede na navedbe v ustavni pritožbi Ustavno sodišče pojasnjuje, da je v pravdnem postopku možna tudi udeležba oseb, ki nimajo položaja stranke, imajo pa pravni interes za sodelovanje v postopku. Da bi pritožnica tak položaj v postopku pred sodiščem uveljavljala, ne zatrjuje, Ustavno sodišče pa v postopku z ustavno pritožbo ne more vzpostaviti aktivne legitimacije tako, da bi o priznanju položaja stranke samo odločalo na prvi stopnji.
C.
6. Senat Ustavnega sodišča je sprejel ta sklep na podlagi druge alineje prvega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 - popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger